11-jarige sterf onverwags: 'Ander ouers moet weet' | Maroela Media
Roelf Uijs. Foto: Facebook
Roelf Uijs, 'n gr. 6-leerder aan Laerskool Bosveld, is Maandagaand oorlede nadat hy Sondag met breinvliesontsteking in die hospitaal opgeneem is.
Briers Uijs, Roelf se pa, het Donderdag aan Maroela Media gesê hy hoop dat hierdie tragedie 'n wekroep vir ander ouers sal wees om hul kinders as voorsorgmaatreël teen breinvliesontsteking te laat inent. "Ons het nie eens geweet daar is 'n inenting teen breinvliesontsteking nie tot dit te laat was. Alle kinders en volwassenes móét teen hierdie siekte ingeënt word. Niemand moet ooit deurgaan wat ons deurgaan nie," het 'n emosionele Briers gesê.
Hy het vertel dat Roelf bitter min simptome getoon het en binne 24 uur nadat hy in die hospitaal opgeneem is, gesterf het. "Hy het net 'n kopseer gehad hier bo sy oë en ons het hom dokter toe gevat. Roelf het maar met sinus gesukkel en die dokter het gedink dit is die sinus wat hom so hoofpyn gee," het hy gesê.
"Sondagaand het sy oog toegeswel en blou geword en ek het hom hospitaal toe geneem. Die dokters het aanvanklik gedink dit is 'n spinnekopbyt en Maandag 06:00 het ons met hom na 'n hospitaal in Pretoria gejaag. Daardie oggend was die laaste keer dat hy nog by sy volle positiewe was. Hy het gesê, 'Pappa, baie, baie dankie vir alles,' en dit was die laaste keer dat hy nog sinvol kon praat."
Volgens Briers het 'n beenmurgtoets (lumbale punksie) by die Pretoriase hospitaal gewys dat Roelf breinvliesontsteking het. Hy is onder verdowing geplaas, maar teen die aand het sy niere begin ingee. Hy is daardie aand in die hospitaal dood.
"Roelf was so 'n geliefde kind, onder almal. Swart en wit, jonk en oud, hy was mal oor almal. En slim, 'n regte akademiese uitblinker en kranige sportkind," het hy gesê. "Hy was werklik 'n liefdevolle, sondelose kind."
Karin Meyers, 'n personeellid verbonde aan die beheerliggaam van Laerskool Bosveld, het aan Maroela Media gesê die departement van gesondheid het die skool in die week besoek en inentings teen breinvliesontsteking as voorkomingsmaatreël vir Roelf se klasmaats en sportmaats gegee. SMS'e is ook aan ouers gestuur waarin hulle aangeraai word om hul kinders onmiddellik dokter toe te neem indien hulle enige griepsimptome het. Die dokters in die dorp is ook as voorkomingsmaatreël van die voorval ingelig.
Meyers het Roelf se dood as 'n reusetragedie vir almal by die skool beskryf. "Daar is nie woorde om Roelf te beskryf nie. Hy was 'n pragtige seun, akademies baie sterk en toegewyd en nog altyd 'n uitblinker. Daar was nie 'n sport waaraan hy deelgeneem het waarin hy nie presteer het nie. Hy het sommer in graad 6 al vir die eerste rugbyspan gespeel," het sy gesê.
"Maar bowenal was Roelf 'n nederige kind wat met almal maats was. Daar was nie 'n uitsondering vir hom nie, hy was maats met almal. Hy was ongelooflik gewild. Almal het hom geken. Hier was net verskriklike hartseer in elke graadgroep toe ons hoor dat hy oorlede is. Sy dood is net 'n ongelooflike verlies."